Mott the Hoople

miniatyr|Mott the Hoople med plakat i bakgrunn som annonserer Titanic som "Guest star"
miniatyr|Ian Hunter, 1973
Mott the Hoople er et britisk rockeband som startet i 1969 og var aktive fram til 1980. 

Bandet ga ut album på begynnelsen av 1970-tallet, men oppnådde ingen suksess. Bandet var på nippet til å oppløses men ble oppmuntret av David Bowie til å holde sammen.

Bandet har hatt gjenforeninger i 2009, 2013, 2018 og 2019.

 Historie 
Gruppen hadde kontakt med Island Records, som likte gruppen, men ikke vokalisten Stan Tippins. Det ble lagt ut annonser («Sanger ønskes, må være imagebevisst og sulten»), og Ian Hunter ble valgt som vokalist og pianist. Tippins tok på seg rollen som roadmanager.

Bandets debutalbum, Mott the Hoople (1969), spilt inn på bare en uke, var en kultsuksess. Repertoaret deres inkluderte coverversjoner av «Laugh at Me» (Sonny Bono) og «At the Crossroads» (Sir Douglas Quintet), og en instrumental coverversjon av «You Really Got Me» (The Kinks). Det andre albumet, Mad Shadows (1970), solgte dårlig og fikk generelt negative anmeldelser. Wildlife (1971) gjorde det enda verre. Selv om gruppen fikk en stor  følgerskare, klarte ikke Brain Capers (1971) å selge bra. Da deres Storbritannia-turne ble avbrutt var bandet nær ved å oppløses.

David Bowie var en fan av bandet, og da han hørte at de var i ferd med å bli oppløst, tilbød han dem sangen «Suffragette City» som han egentlig hadde skrevet for sitt kommende album The Rise and Fall of Ziggy Stardust and the Spiders from Mars, for å hjelpe dem å komme seg videre, og hindre at bandet ble oppløst. De avslo, og Bowie skrev da «All the Young Dudes» til dem i stedet. Den ble gitt ut på albumet med samme navn i 1972, som Bowie produserte, og ble en av de mest kjente sangene deres. Bowie har ikke gitt ut «All the Young Dudes» på noe studioalbums men han har den med på flere konsertalbum og samlealbum, også flere andre har gitt ut låten. På albumet finnes også et annet spor som bandet ikke har skrevet, «Sweet Jane» av Lou Reed. Albumet var også starten på en periode med glamrock.

Neste album Mott kom i 1973 og klatret inn på topp 10-listen på den britiske albumlisten. Fra albumet kom to britiske hits, «Honaloochie Boogie» og «All the Way from Memphis», begge med Andy Mackay fra Roxy Music på saksofon. «All the Way from Memphis» er også med i filmen Alice Doesn't Live Here Anymore. The Hoople er det syvende og siste studioalbumet deres og kom i 1974. Albumet inneholder spor som «The Golden Age of Rock 'n' Roll» og «Roll Away the Stone». Albumet nådde topp 11 på den britiske albumlisten og samme plassering på VG-lista.

I 1974 turnerte de i USA med Aerosmith som oppvarmingsband og på turneen i andre land var det Queen som stod for oppvarmingen. Queen nevnte senere også bandet i teksten til sangen «Now I'm Here» med linjen «Down in the city, just Hoople and me». Mott the Hoople holdt sammen med kontinuerlige medlemsskifter frem til oppløsningen i 1980, da Ian Hunter startet en solokarriere.

Flere av medlemmene i Mott the Hoople deltok på The Freddie Mercury Tribute Concert i 1992.

 Medlemmer 
Klassisk besetning

 Ian Hunter – vokal, gitar, piano, munnspill, bass (1969–1974, 2009, 2013, 2018, 2019)
 Mick Ralphs – gitar, vokal, orgel, synthesizere (1966–1973, 2009, 2013; død 2025)
 Verden Allen – orgel, vokal (1967–1972, 2009, 2013)
 Pete Overend Watts – bass, vokal, gitar (1966–1979, 2009, 2013; død 2017)
 Dale «Buffin» Griffin – trommer, korvokal, perkusjon (1967–1979, gjest i 2009; død 2016)

Andre medlemmer

 Stan Tippins – vokal (1966–1969)
 Morgan Fisher – keyboard, korvokal, bass (1973–1979, 2018, 2019)
 Ariel Bender – gitar, kor (1973–1974, 2018, 2019)
 Mick Ronson – gitar, kor (1974; død 1993)
 Ray Majors – gitar, kor (1974–1979; død 2022)
 Nigel Benjamin – vokal, gitar (1974–1976; død 2019)
 Steve Hyams – vokal, gitar (1976; død 2013)
 John Fiddler – vokal, gitar, munnspill (1977–1979)

 Diskografi 

 Mott the Hoople – 1969
 Mad Shadows – 1970
 Wildlife – 1971
 Brain Capers – 1971
 All the Young Dudes – 1972
 Mott – 1973
 The Hoople – 1974

 Referanser 

 Eksterne lenker   



Kategori:Britiske rockegrupper
Kategori:Band etablert i 1969